Document ID: 32008D0477

KOMISJONI OTSUS,
13. juuni 2008,
sagedusala 2 500-2 690 MHz ühtlustamise kohta maapealsete süsteemide jaoks, millega on võimalik ühenduses pakkuda elektroonilisi sideteenuseid
(teatavaks tehtud numbri K(2008) 2625 all)
(EMPs kohaldatav tekst)
(2008/477/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 3,
ning arvestades järgmist:
(1)
Komisjon on toetanud paindlikumat spektrikasutust oma teatises „Traadita elektroonilise side teenuste kiire juurdepääs raadiospektrile suurema paindlikkuse kaudu”, (2) milles ta muu hulgas käsitles ka sagedusala 2 500-2 690 MHz. Liikmesriigid on raadiospektripoliitika rühma 23. novembri 2005. aasta arvamuses elektroonilistele sideteenustele traadita juurdepääsu poliitika (Wireless Access Policy for Electronic Communications Services - WAPECS) kohta rõhutanud, et paindlikuma spektrikasutuse saavutamise seisukohast olulised poliitikaeesmärgid on tehnoloogia ja teenuste neutraalsus. Kõnealuse arvamuse kohaselt ei tuleks neid poliitikaeesmärke turuhäirete vältimiseks püstitada korraga, vaid järk-järgult.
(2)
Sagedusala 2 500-2 690 MHz eraldamine süsteemide jaoks, millega on võimalik ühenduses pakkuda elektroonilisi sideteenuseid, on tähtis samm, millega võetakse arvesse mobiilside, paikse side ja ringhäälingu lähenemist üksteisele ja tehnilist innovatsiooni. Kõnealuses sagedusalas pakutavad teenused peaksid peamiselt olema ette nähtud selleks, et võimaldada lõppkasutajatele juurdepääsu lairibasidele.
(3)
Eelduste kohaselt on traadita elektroonilise lairibaside teenused, mille jaoks kavatsetakse eraldada sagedusala 2 500-2 690 MHz, edaspidi suures osas üleeuroopalise kasutusega selles mõttes, et selliste elektrooniliste sideteenuste kasutajad ühes liikmesriigis võivad saada juurdepääsu samasugustele teenustele ka kõigis teistes liikmesriikides.
(4)
Otsuse nr 676/2002/EÜ artikli 4 lõike 2 kohaselt andis komisjon 5. juulil 2006 Euroopa postside- ja telekommunikatsiooniadministratsioonide konverentsile (edaspidi „CEPT”) ülesande töötada elektroonilistele sideteenustele traadita juurdepääsu poliitika raames käsitletud sagedusalade jaoks välja võimalikult paindlikud tehnilised tingimused.
(5)
Selle ülesande täitmiseks esitas CEPT aruande (CEPTi aruanne nr 19) elektroonilistele sideteenustele traadita juurdepääsu poliitika raames käsitletud sagedusalade võimalikult paindlike tehniliste tingimuste kohta. Kõnealune aruanne hõlmab selliseid tehnilisi tingimusi ja suuniseid, mis käsitlevad võimalikult paindlike tingimuste kohaldamist sagedusalas 2 500-2 690 MHz toimivate baas- ja terminaljaamade suhtes ning mis on vajalikud, et hallata kahjulike häirete riske nii liikmesriigi territooriumil kui ka väljaspool seda, ilma et oleks vaja kasutada eritehnoloogiat, võttes aluseks sagedusala kõige tõenäolisema kasutuse optimaalsed näitajad.
(6)
Vastavalt CEPTi aruandele nr 19 kehtestatakse käesoleva otsusega käsitlus sagedusploki ääremaskidest (Block Edge Masks - BEM), st tehnilistest parameetritest, mis kehtivad konkreetse kasutaja kogu spektriploki kohta, sõltumata kanalite arvust, mida kasutaja valitud tehnoloogia kasutab. Kava kohaselt on need maskid osa spektrikasutusloa andmise tingimustest. Need hõlmavad nii saateid ühe spektriploki sees (plokisisene saatevõimsus) kui ka saateid väljaspool spektriplokki (plokiväline saade). Tegemist on regulatiivsete nõuetega, millega püütakse vältida riski, et naabervõrgud hakkavad segama üksteise saateid, ja need ei piira Euroopa Parlamendi ja nõukogu 9. märtsi 1999. aasta direktiiviga 1999/5/EÜ (raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta) (3) kehtestatud aparatuuristandardite piirväärtuste kohaldamist.
(7)
Sagedusala 2 500-2 690 MHz eraldamisel ja kättesaadavaks muutmisel vastavalt CEPTi töö tulemustele tunnistatakse, et kõnealuses sagedusalas kasutatakse ka muid rakendusi. Elektroonilise side komitee aruandes nr 45 on töötatud välja sobivad kriteeriumid sagedusala ühiseks kasutamiseks teatavate süsteemide vahel. Muude süsteemide ja teenuste ühise kasutamise kriteeriumid võivad tugineda liikmesriikide kaalutlustele.
(8)
Selleks et tagada ühildumine, on vaja 5 MHz suurust kaitseriba piiranguteta aegjaotusega dupleksi (TDD) ja sagedusjaotusega dupleksi (FDD) vahel või kahe sünkroniseerimata TDD võrgu vahel. Selline eraldamine tuleks saavutada kas jättes need 5 MHz suurused kaitseplokid kasutamata või kasutades sagedusala nii, et täidetaks nõudeid sagedusploki ääremaski piirangutele, juhul kui see külgneb sagedusjaotusega dupleksiga (üleslink) või on kahe aegjaotusega dupleksi vahel, või kasutades sagedusala nii, et täidetakse nõudeid sagedusploki piirangutele või piiranguteta ääremaskidele, juhul kui see külgneb sagedusjaotusega dupleksiga (allalink). 5 MHz suuruse kaitseriba kasutamisega kaasneb häiriv mõju.
(9)
CEPTile ülesandeks tehtud töö tulemusi tuleks ühenduses kohaldada ja liikmesriigid peaksid need viivitamata rakendama, võttes arvesse karmistuvaid nõudeid, mis on määratletud Euroopa tasandil ja üleilmselt tehtud uuringute põhjal seoses lairibaühendust pakkuvate maapealse elektroonilise side teenustega.
(10)
Käesoleva otsuse kohane ühtlustamine ei tohiks välistada liikmesriigi võimalust põhjendatult taotleda raadiospektrit käsitleva otsuse artikli 4 lõike 5 kohast üleminekuperioodi, mis võib hõlmata raadiospektri jagamist.
(11)
Selleks et tagada sagedusala 2 500-2 690 MHz tõhus kasutamine ka pikemas perspektiivis, peaksid ametiasutused jätkuvalt tegema uuringuid, mille tulemusel võiks suureneda tõhusus ja uuenduslik kasutamine. Käesoleva otsuse läbivaatamisel tuleks arvestada selliste uuringute tulemusi.
(12)
Käesoleva otsusega ette nähtud meetmed on kooskõlas raadiospektrikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse eesmärk on harmoneerida sagedusala 2 500-2 690 MHz kättesaadavuse ja tõhusa kasutamise tingimusi nende maapealsete süsteemide jaoks, millega on võimalik osutada ühenduses elektroonilisi sideteenuseid.
Artikkel 2
1. Liikmesriigid eraldavad hiljemalt kuus kuud pärast käesoleva otsuse jõustumist sagedusala 2 500-2 690 MHz elektroonilisi sideteenuseid pakkuda võimaldavatele maapealsetele süsteemidele vastavalt käesoleva otsuse lisas esitatud parameetritele ja muudavad selle ainuõiguseta kättesaadavaks.
2. Erandina lõikest 1 võivad liikmesriigid vastavalt otsuse nr 676/2002/EÜ artikli 4 lõikele 5 taotleda üleminekuperioodi, mis võib hõlmata raadiospektri jagamist.
3. Liikmesriigid tagavad, et lõikes 1 osutatud süsteemid tagavad naabersagedustel toimivatele süsteemidele vajaliku kaitse.
Artikkel 3
Liikmesriigid jälgivad hoolikalt sagedusala 2 500-2 690 MHz kasutamist ning teatavad oma tähelepanekutest komisjonile, et võimaldada käesoleva otsuse õigeaegset läbivaatamist.
Artikkel 4
Käesolev otsus on adresseeritud liikmesriikidele.
Brüssel, 13. juuni 2008

Labels: 12
7